**Krokodil Dundee** (eng. *"Crocodile" Dundee*) australska je filmska komedija iz 1986. koju je režirao Peter Faiman prema scenariju Johna Cornella, Kena Shedlea i Paula Hogana. Glavne uloge tumače Paul Hogan, Linda Kozlowski i John Meillon. Radnja se odvija oko australskog pustolova Micka "Krokodila" Dundeea koji se teško snalazi kada ga jedna američka novinarka povede na izlet u velegrad New York, pri čemu doživljava razne komične pustolovine. Naslovni junak labavo se temelji na stvarnom australskom pustolovu Rodneyu Ansellu.

Film je snimljen s proračunom ispod 10 milijuna $ uz namjeru da bude komercijalni australski film koji bi privukao i američku publiku, te se zato i odigrava dobrim dijelom u New Yorku. Ipak, *Krokodil Dundee* je nadvisio očekivanja te postao međunarodni fenomen. Zaradio je 174,8 milijuna $ u američkim kinima te postao drugi najgledaniji film godine, odmah iza *Top Guna*. Film je ostao vrlo popularan u Australiji, a naslovna uloga je najprepoznatljivija u karijeri komičara Hogana. Film je dobro prihvaćen među kritičarima, te je nominiran i za nekoliko nagrada. Bio je komercijalno najuspješniji australski film u svjetskim kinima, sve dok ga 2015. nije prestigao *Mad Max: Fury Road*. Snimljena su i dva manje zapažena nastavka - *"Crocodile" Dundee II* 1988. i *Crocodile Dundee in Los Angeles* 2001.

Radnja
------

Sue Charlton, američka novinarka za časopis *Newsday*, je zaručena za urednika, Richarda. Dobiva zadatak otputovati u Sjeverni teritorij u Australiju kako bi upoznala pustolova Micka J. "Krokodila" Dundeea, bušmana koji je navodno izgubio nogu prilikom borbe sa krokodilom, ali se ispostavi da su te priče bile debelo pretjerane jer isti ima obje noge te se samo radi o ožiljku. Sue isprva nije zadivljena njegovim pokušajem da se pravi važan tako što je navodno jako čvrst i sposoban živjeti u divljini, ali s vremenom upozna i njegovu drugu stranu jer je Mick dobar prijatelj sa Aboridžinima te ne podnosi napade ne životinje: jednom prilikom, kada su lovci pucali na klokane, Mick je uzeo prepariranog klokana i sa puškom pucao na njih, te ih otjerao. Zadivljena njegovom brigom za prirodu, Sue ga pozove na turistički izlet u njen grad, New York.

Mick, koji je cijelo vrijeme živio u malenom gradiću u australskoj zabiti, je isprva zatečen velegradom, te čak komentira kako je to "valjda najdivniji grad na svijetu kada šest milijuna ljudi želi živjeti zajedno na istom mjestu". Zbunjuju ga društvene norme u hotelu, te susreti sa kradljivcem i svodnikom. Ipak, svojim šarmom stječe prijatelje okoline. Richard, ljubomoran na Micka, ga suptilno vrijeđa neumjesnim komentarima, te ga uspijeva natjerati da napusti večeru za troje sa Sue. Ipak, upravo kada je krenuo natrag u Australiju, Sue se odjednom predomisli te potrči za njim. U podzemnoj, uspijeva ga naći te mu ljudi prenesu poruku da ga voli. Mick i Sue hodaju po ramenima ljudi koji čekaju vlak, te se zagrle što izazove pljesak publike.

Glavne uloge
------------

* Paul Hogan - Michael J. "Crocodile" Dundee
* Linda Kozlowski - Sue Charlton
* Alan Dunlea - Dingo
* John Meillon - Walter Reilly
* Terry Gill - Duffy
* David Gulpilil - Neville Bell
* Reginald VelJohnson - Gus
* Steve Rackman - Donk
* Gerry Skilton - Nugget
* Peter Turnbull - Trevor
* Christine Totos - Rosita
* Graham 'Grace' Walker - Angelo
* Mark Blum - Richard Mason
* Michael Lombard - Sam Charlton
* Caitlin Clarke - Simone

Nagrade
-------

Paul Hogan je osvojio Zlatni globus za najboljeg glumca u komediji ili mjuziklu, a nominirani su bili i sam film u kategoriji najboljeg filma - mjuzikl ili komedija, te Linda Kozlowski za najbolju sporednu ulogu.

Hogan, Ken Shadie i John Cornell su nominirani za Oscara za najbolji izvorni scenarij.

Hogan, Shadie i Cornell su nominirani za nagradu BAFTA za najbolji scenarij, a sam Hogan za najboljeg glavnog glumca.

Hogan, Shadie i Cornell su nominirani i za nagradu Saturn za najbolji scenarij, a sam film u kategoriji najboljeg fantastičnog filma.

Odjek
-----

James Berardinelli je filmu dao tri od četiri zvijezdice:

"Uspjeh Hoganova Krokodila Dundeea u Americi je jednako nevjerojatan kao i uspjeh njegovog naslovnog junaka u ulicama New Yorka. Ipak, dijelom i zbog Hoganova pobjedničkog osmijeha a dijelom i zbog njegovog nepretencioznog stila, ovaj uvoz iz 1986. je postao jedan od najvećih uspjeha godina...Nije teško razumijeti zašto su američki gledatelji reagirali tako pozitivno na Hogana; njegov Mick Dundee ima prirodan šarm koji nije forsiran i koji je teško umjetno stvoriti čak i za najboljeg glumca. On savršeno prelazi iz komedije u akcijske scene i natrag. Ima opak, čvrst izgled veterana, ali i naivnost nedužne osobe. Mick je ona vrsta tipa kojeg bi svi muškarci voljeli imati za prijatelja, a sve bi žene voljele i nešto više od njega (filmovi ne zarađuju tek tako hrpu novca ako nisu primamljivi i muškoj i ženskoj publici)."
Roger Ebert je filmu dao dvije od četiri zvijezdice:

"*Krokodil Dundee* zna riječi za ovu priču, ali ne i glazbu. Svi klišeji su na pravom mjestu, većina gegova se isplati a scene u kojima australski kauboj luta po Manhattanu kao naivni turist imaju pravu vrijednost zabave. Problem je da nema nijedan trenutak kemije između dvoje glumaca: Paul Hogan kao "Krokodil" Dundee i Linda Kozlowski kao pametna bogata djevojka. Film se doima neobično umjetno napravljenim, kao da su imali sve ispravne sastojke i jednostavno zaboravili dodati životinjsku privlačnost."

Izvori
------

1. ↑  „Crocodile Dundee". Box Office Mojo.
2. ↑  Larry Rivera. „Who Is Crocodile Dundee?". goaustralia.com. Arhivirano iz originala na datum 2014-04-13. Pristupljeno 2014-03-12.
3. ↑  James Berardinelli. „Crocodile Dundee". reelviews.net.
4. ↑  Roger Ebert (26.9. 1986). „Crocodile Dundee". rogerebert.com.

Vanjske poveznice
-----------------


|  |  |
| --- | --- |
| WikicitatWikicitat | **Wikicitat: Crocodile Dundee** |

* *Crocodile Dundee* na IMDb-u ()
* *Crocodile Dundee* na filmskoj bazi podataka TCM
* *Crocodile Dundee* na Box Office Mojo-u
* *Crocodile Dundee* na Rotten Tomatoes-u ()

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 174402138

 |